Kosblikkieprojek enigste ete vir dié kleutersFoto: Verskaf Die waarde van Helpende Hand se Kosblikkieprojek is weer bewys nadat ŉ studie gedoen is op kinders wat oor die Kerstyd minder kos gekry het as gedurende ŉ skooldag by die Kosblikkie-voedingsprogram. Hierdie kleuters het nie net nie gegroei nie, maar het inderwaarheid drasties gewig verloor. Die Kosblikkieprojek is daarop gemik om gesonde voeding aan behoeftige kleuters te verskaf gedurende skooltyd. Die projek verskaf daagliks kos vir meer as 4 500 kleuters. Helpende Hand het in Desember 2015 die mates geneem van kleuters wat deel is van die Kosblikkieprojek. Dieselfde kleuters se mates is weer in Januarie geneem om te sien hoeveel die kinders gegroei het, met die doel om te bepaal of hulle gedurende dié tydperk voldoende voeding ontvang het. Die kleuterskole was tydens Desember gesluit en kleuters het dus nie kos gekry nie. “In van die ergste gevalle het ŉ driejarige seuntjie 5% van sy liggaamsmassa verloor oor die Desembervakansie,” sê Margolé Riekert, projekorganiseerder by Helpende Hand. “ŉ Verlies van 5% in liggaamsmassa is baie vir ŉ kind van 3. Gelukkig het ons dit opgemerk gedurende die ondersoek en het hy op die voedingsprogram teen einde Maart weer 4,6% van die massa teruggekry.” Volgens die studie het die meeste kleuters liggaamsmassa verloor. Slegs 7% van die kleuters het normale groei getoon. Bykans 93% van kleuters het abnormale gewigsverlies getoon. ŉ Gemiddelde verlies van 2% of 300 g is na die vakansie by die kleuters opgemerk. Danksy deeglike voeding deur die Kosblikkieprojek het hul gemiddelde massa weer met 4,3% gestyg. Volgens Adel Rens, ŉ dieetkundige, help optimale voeding kinders nie net om fisies te groei nie, maar ook om kognitief te ontwikkel. “Sonder optimale voeding kan kinders ŉ lewenslange agterstand ervaar, veral wat akademiese prestasie betref. Die kleuters se ouderdom is hul belangrikste tyd vir optimale ontwikkeling – fisies, emosioneel, sosiaal en veral kognitief. Die waarde van ŉ program, soos Helpende Hand, wat voeding verskaf aan kinders in hierdie belangrike vormingsjare, kan dus nie oorbeklemtoon word nie,” sê Rens. “Omdat kinders by die huis is, eet hulle gewoonlik ŉ bietjie meer en tel dan gewig op omdat hulle minder aktief is. Ongelukkig is dit nie die geval by al die land se kleuterskole nie en sommige kinders ly honger weens armoede. Dit is juis waarom die Kosblikkieprojek van kardinale belang is vir ons land se kinders. Ons weet uit vorige studies dat ons ete vir 3 uit 10 kleuters ook die enigste ete is wat hulle vir die dag kry.” Om seker te maak dat wanvoeding en ondervoeding reeds vroeg uitgeken word, sal Helpende Hand voortaan vir elke kleuterskool wat deel van die Kosblikkieprojek is, ŉ MUAC-maatband en groeikaart verskaf om vroegtydig op te merk wanneer kinders ondervoed is. Die MUAC-maatband word deur die Wêreldgesondheidsorganisasie (WGO) versprei en dui die ideale gewig en lengte vir seuns en dogters tussen die ouderdomme 2 en 5 jaar aan. Aangesien kinders konstant groei en hul liggame bene, tande en spiere ontwikkel, asook bloed vervaardig, benodig hulle meer voedingstofryke voedsel. ŉ Kind wat gesond en goed gevoed is, het genoeg energie om te reageer op en te leer uit stimuli in sy of haar omgewing. Die publiek word aangemoedig om die projek te ondersteun. SMS die woord “bord” na 38969 om R10 te skenk en ŉ bydrae te maak tot ŉ gesonde bord kos vir ŉ kleuter.